Localitatea Dumbrăveni va avea o centură ocolitoare. Primele demersuri pentru realizarea acestui proiect au fost deja inițiate, iar reprezentanții Primăriei Dumbrăveni și cei ai Ministerului Transporturilor au semnat deja documente în acest sens.
Potrivit primarului Ioan Pavăl, discuțiile pentru acest proiect sunt mai vechi, de circa doi ani, iar săptămâna aceasta a fost deja semnat proiectul cu ministrul Transporturilor, Sorin Grindeanu, pentru întocmirea studiului de fezabilitate.
"Există un număr imens de autovehicule care traversează localitatea, o parte din case sunt crăpate de la mașinile de mare tonaj, astfel încât această șosea de centură era imperios necesară. A mai fost un studiu derulat cu poliția rutieră și a rezultat un număr mare de accidente și tamponări, ceea ce reprezintă un factor în plus pentru realizarea acestei investiții", a menționat primarul comunei Dumbrăveni.
Ioan Pavăl a arătat că bani pentru studiul de fezabilitate al centurii ocolitoare, care va avea circa 6 kilometri, există, iar în faza următoare se va trece la proiectare și execuție.
Nu este însă singurul proiect pentru care s-au făcut preparativele. Un al doilea a fost semnat la Iași, la sediul AFIR, pentru digitalizarea Primăriei Dumbrăveni.
"Este un contract cu fonduri europene pentru achiziția de calculatoare, în valoare de circa 13.000 de euro, contract pentru digitalizarea primăriei. Contractul se derulează prin GAL Valea Siretului de Jos și chiar dacă nu pare unul foarte mare din punct de vedere financiar, este unul extrem de important pentru noi", a spus primarul Ioan Pavăl.
Acesta a mai amintit că au început lucrările pentru asfaltarea a 15 kilometri de drumuri din comună, dar că s-a făcut și documentația pentru dotarea bibliotecii din Dumbrăveni.